དེ་ལས་ཀྱང་གཞན་དང་མི་མཚུངས་པའི་གླེང་རིན་ཡོད་པ་ཞིག་ནི།གཉེན་སྟོན་སྐབས་ཀྱི་གསོལ་བ་ཡོད་ཚད་དཀར་ཟས་ཁོ་ན་ལ་བསྒྱུར་བ་དེ་རེད།དེ་ནི་མཐུན་འབྱོར་དང་ཆ་རྐྱེན་གྱིས་ཀུན་ནས་ཕྱུག་པའི་ཁོང་ཚང་ལ་སྐམ་ལུག་འགའ་བཤའ་རྒྱུ་མེད་སོང་བས་མ་རེད་ལ།ཤ་ཁོག་འགའ་ཉོ་བྱེད་མེད་སོང་བས་ཀྱང་ག་ལ་ཡིན་ཏེ་མ་རེད།དེ་ནི་ཁོང་ཚོས་གཞན་གྱི་ཚེ་སྲོག་ལ་བརྩི་བཀུར་བླ་ལྷག་ཅིག་དང་ལས་འབྲས་ཀྱི་རྣམ་བཞག་ལ་དོ་སྣང་དམིགས་བསལ་ཞིག་ཡོད་སོང་བས་རེད་ལ།ལྷག་པར་རང་གི་དགའ་སྟོན་གྱི་ཆེད་དུ་གཞན་གྱི་ཚེ་སྲོག་མང་པོ་ཞིག་ཅི་འདོད་དུ་རླག་པ་ནི་གནས་ལུགས་དང་མི་མཐུན་ཞིང་དོན་དངོས་དང་མི་འགྲིག་པའི་ངེས་ཤེས་གཏིང་ཚུགས་ཤིག་རྙེད་ཡོད་པས་རེད།ད་དུང་འབྱུང་འགྱུར་གྱི་ཡུལ་མི་ཚོས་ཀྱང་ལུགས་སྲོལ་འདི་ལ་འགྱུར་བ་ཨེན་ཙམ་རེ་དང་བསྒྱུར་བཅོས་ཕྲན་བུ་རེ་གཏོང་ཨེ་ཐུབ་ཀྱི་དམིགས་འདུན་གཙང་མ་ཞིག་དང་མིག་ལྟོས་བཟང་པོ་རེའང་བསྐྲུན་པ་རེད།མ་ཟད་འདི་འདྲའི་དཀར་ཟས་དཀར་རྐྱང་གིས་གཉེན་སྟོན་ཞིག་རོལ་བ་ནི་ཕ་ཡུལ་གྱི་ཡུལ་ལུང་དག་ལ་བལྟས་ན་ཐེངས་དང་པོའང་ཆགས་ཡོད་པ་རེད་ཅེས་བཤད་ཆོག